Ehipululo 78: Okuoko Kuhoneka Motyimato
OITYI tyikahi nokupita polutalatu apa? Ovanthu vekahi motyipito otyinene. Ohamba yo Mbambilonia ankho yakonga ovanthu ovanyingi vokuakolela. Ankho vekahi nokuundapesa onokopo mbo olu, nombo palata, no nombasiya mbapolelwe mondyuo ya Yehova ko Jelusalei. Mahi, liwa liwa, vamona okuoko kuomunthu kuhoneka motyimato. Ovanthu aveho avatili ouoma.
Ohamba, ankho o Belsazar omutekula wa Nambukondonosole. Atumu okuihana liwa ovanongo vae, ati: ‘Omunthu wetyivila okutanga onondaka ombu, no kumbuhangununa, mapewa ovipuka ovinyingi. Tupu makala omutumini watatu mouhamba.’ Anthi, nawike povanongo vae wetyivilile okutanga onondaka ombo mbahonekwa motyimato, ni okumbuhangununa.
Etyi me yohamba etyiiva, anyingila mondyuo ankho vekahi iya atolela ohamba okuti: ‘Wahatile ouoma. Mouhamba wove muna omulume umue, wii ono huku mbukola. Etyi ankho ho mbuale Nambukondonosole ohamba, wemulingile omutumini wovanongo vae aveho. Enyina liae o Daniele. Tuma vekemuihane, opo eye okukupopila oityi tyihangununa ovipuka evi aviho.
Daniele avemueta liwa liwa. Daniele waanya okupewa oviawa. Iya ahimbika okuhangununa omokonda yatyi Yehova apolele kouhamba he mbuale ya Belsazar, Nambukondonosole. Daniel ati: ‘Nambukondonosole ankho una omalityindailo unene. Moluotyo, Yehova emuhitisa.’
Daniele atolela Belsazar okuti: ‘Mahi, ove atyiho tyapita naho mbuale utyii. Nongotyo, ove nkhele walinga omalityindailo ngetyi Nambukondonosole alingile. Wapola onokopo mbatunda kondyuo ya Yehova, opo unuinemo. Ukahi nokunkhimaneka ono huku mbalingwa novimuti, nomamanya. Kukahi nokunkhimaneka Omutungi wetu Omunene. Otyo Huku atumina okuoko kuhoneke onondaka ombu.
Daniele ati: ‘Onondaka ombu mbati: MENE, MENE, TEQUEL PARSIM.’
‘MENE, ihangununa okuti, Huku wavalula ononthiki mbouhamba wove, iya pahe mbapuako. TEQUEL, ihangununa okuti, Huku wekupaka kotyipesalo, atale okuti kukahi nawa. PARSIM, ihangununa okuti, ouhamba wove mewavela ova Medo nova Persia.’
Daniele ankho kenemane okupopia, omafualali o Medo no Persia, ahimbika okunyingila Mombambilonia. Epundaumbo avelitambula, Belsazar avemuipaa. Onondaka ombo mbahonekwa nokuoko, mbafuisuapo motyinthiki tyatyo otyo. Iya pahe, oityi matyipiti nova Isilayeli? Matuketyivasa komutue. Mahi nkhele, tutalei oityi tyapita na Daniele.
Daniel 5:1-31.
Omapulo
- Ohamba yo Mbambilonia yalingile otyipito otyinene, iya aundapesa ono kopo nomatisela ankho apolelwe mondyuo ya Huku ko Jelusalei. Moluotyo oityi tyapitapo?
- Oityi Belsazar apopila ovanongo vae? Mahi oityi ovanongo ovo vehevilile okulinga?
- Me yo hamba emutolela okulinga tyi?
- Ngetyi Daniele atolela ohamba, omokonda yatyi Huku atumina okwoko kuhoneke motyimato?
- Oñgeni Daniele ahangununa nawa onondaka ankho mbahonekwa motyimato?
- Oityi tyapitapo puetyi Daniele nkhele ehenemane okupopia?
Omapulo omakuavo
- Tanga Daniel 5:1-31.
Hangununa oñgeni onthilo na Huku yelikalela nouoma Belsazar akalele nao, puetyi amona onondaka mbahonekwa motyimato (Dan. 5:6, 7; Sal. 19:9; Rom. 8:35-39)
Oñgeni Daniele alekesa okuti wakola omutima, puetyi apopia na Belsazar novanene vae? (Dan. 5:17, 18, 22, 26-28; Atos 4:29)
Oñgeni okapitulu 5 ka Daniele kalekesa okuti Yehova oe vala Ohamba youye auho? (Dan. 4:17, 25; 5:21)
cjk_Latn umb_Latn umb_Latn umb_Latn umb_Latn umb_Latn fur_Latn umb_Latn umb_Latn kea_Latn umb_Latn umb_Latn umb_Latn tsn_Latn cjk_Latn cjk_Latn bem_Latn umb_Latn cjk_Latn ssw_Latn bem_Latn umb_Latn